དྲུག་པ།དེས་ན་བསྟན་པ་ཕྱི་དར་གྱི་དུས་སུ་མཁས་པ་དང་གྲུབ་པའི་རྒྱལ་མཚན་འཛིན་པའི་སྐྱེས་བུ་ཆེན་པོ་བསམ་གྱིས་མི་ཁྱབ་པ་ཞིག་བྱོན་མྱོང་ཡང་།ཟབ་པ་དང་རྒྱ་ཆེ་བའི་གཞུང་དོན་འགྲེལ་བ་ལ་ཐོག་པ་མེད་པའི་རྣམ་པར་དཔྱོད་པའི་བློ་གྲོས་ཀྱི་འདབ་བརྒྱ་བཞད་པ་ནི།བློ་གྲོས་ཀྱི་བདག་ཉིད་བྲུ་སྟོན་ཉི་རྒྱལ་དང་།འ་ཞ་འགྲོ་མགོན་བློ་གྲོས་རྒྱལ་མཚན།སྐྱབས་ཀྱི་སྟོན་པ་རིན་ཆེན་འོད་ཟེར།རྒྱལ་བ་གཉིས་པ་མཉམ་མེད་ཤེས་རབ་རྒྱལ་མཚན་རྣམས་ཡིན།འོན་ཀྱང་གཞུང་དོན་ཁག་ལ་མཐའ་དཔྱོད་ཀྱི་སྡོམ་ཚིག་དང་དགག་བཞག་སྤང་གསུམ་གྱི་རིམ་པ་དང་འབྲེལ་ནས།ཐུན་མོང་མ་ཡིན་པའི་རིག་པའི་རང་རྩལ་ངོམ་པར་ནུས་པའི་སྐྱེས་བུ་ཆེན་པོ་དེ་ནི།གཡས་རུའི་རིགས་པ་སྨྲ་བའི་སྟོན་པ་བཅོ་བརྒྱད་ཀྱི་ཁོངས་ནས་སྟོན་པ་བརྒྱད་པ་བོན་གྱི་སྤྱན་ལྡན་ཆེན་པོ་འ་ཞ་འགྲོ་མགོན་བློ་གྲོས་རྒྱལ་མཚན་དུ་གྲགས་པ་དེ་ཉིད་ལས་མ་འདས་སོ།སྨན་རིའི་མཁན་རབས་ཉེར་གཉིས་པ་ཀུན་མཁྱེན་ཉི་མའི་དབང་པོས།གསང་སྔགས་དང་དབུ་ཚད་ཀྱི་བོན་ལ་མངའ་བསྙེམས་པ་འ་ཞ་འགྲོ་མགོན་བློ་གྲོས་རྒྱལ་མཚན་ཞེས་བསྔགས་པར་མཛད་པ་མ་ཟད།བདག་ཉིད་ཆེན་པོས་མཛད་པའི་གབ་འགྲེལ་ཀུན་བཟང་དགོངས་རྒྱན་ལས་ཀྱང་།ལུང་རིགས་ཀྱི་དབང་ཕྱུག་ཁྱུང་གི་རྒྱལ་མཚན།བསྟན་པའི་མངའ་བདག་རྗེ་བཙུན་ཆེན་པོ།བློ་གྲོས་ཀྱི་གཏེར་ཆེན་བྲུ་སྟོན་ཉི་རྒྱལ།བསླབ་གསུམ་གྱི་དབང་ཕྱུག་གཡོར་པོ་མེ་དཔལ།ལུང་རིགས་ཀྱི་མངའ་བདག་མཁས་པ་གཉོས་རྒྱལ།དྲི་མེད་ཀྱི་སྤྱན་ལྡན་བདུད་རྩི་རྒྱལ་མཚན།འཕྲིན་ལས་ཀྱི་རྒྱ་མཚོ་འགྲོ་མགོན་བློ་གྲོས་ཞེས་བསྔགས་པར་མཛད་པ་དེ་ལྟར་རོ།།